b'\n_START_ARTICLE_\nB\xc3\xa6kkeskov kloster\n_START_PARAGRAPH_\nB\xc3\xa6kkeskov Kloster (svensk: B\xc3\xa4ckaskog) var et kloster i det nord\xc3\xb8stlige danske Sk\xc3\xa5ne. Klosteret tilh\xc3\xb8rte Premonstratenserordenen, som eide flere klostre i Sk\xc3\xa5nelandene._NEWLINE_Klosteret ble opprettet etter at premonstratenserklosteret i V\xc3\xa6 var brent ned i 1213. Munkene flyttet til et sted mellom If\xc3\xb8sj\xc3\xb8en og Oppmannasj\xc3\xb8en, som i middelalderen var forbundet av en bekk. Mellom de to sj\xc3\xb8ene opprettet de s\xc3\xa5 et nytt kloster, som ble viet til jomfru Maria og fikk navnet B\xc3\xa6kkeskov._NEWLINE_Etter reformasjonen i 1536 ble klosteret omdannet til B\xc3\xa6kkeskov slott av familien Ramel. Det bodde dog fremdeles munker der, s\xc3\xa5 sent som i 1547. Av de opprinnelige klosterbygninger er kirken fra slutten av 1200-tallet bevart som klosterets nordfl\xc3\xb8y. Deler av slottets vestfl\xc3\xb8y, herunder kj\xc3\xb8kkenet, stammer ogs\xc3\xa5 fra klostertiden.'